Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 215/12/6613	Žiar nad Hronom, 1.6.2012
EEČ : 2-52-75-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	Ako zákonný otec maloletej XXXXX, nar. XXXXX, hoci bol rozsudkom Okresného súdu XXXXX sp. zn. 8P 71/76 zaviazaný prispievať na jej výživu sumou 33,19 € mesačne k rukám matky XXXXX, bytom XXXXX, okres XXXXX, od 01.10.2011 do súčasnej doby túto povinnosť bezdôvodne neplnil a výživné uhradil iba v novembri 2011 vo výške 34 €, čím zapríčinil dlh na výživnom vo výške 169,19 €.
lebo zanikla trestnosť činu
Odôvodnenie:
	Poverený príslušník Obvodného oddelenia PZ XXXXX uznesením ČVS:ORP-301/ZH-ZH-2012 zo dňa 09.04.2012 začal trestné stíhanie a súčasne vzniesol obvinenie XXXXX za prečin zanedbania povinnej výživy podľa § 207 ods.1 Trestného zákona na tom skutkovom základe, že ako zákonný otec maloletej XXXXX, nar. XXXXX, hoci bol rozsudkom Okresného súdu XXXXX sp. zn. 8P 71/76 zaviazaný prispievať na jej výživu sumou 33,19 € mesačne k rukám matky XXXXX, bytom XXXXX, okres XXXXX, od 01.10.2011 do súčasnej doby túto povinnosť bezdôvodne neplnil a výživné uhradil iba v novembri 2011 vo výške 34 €, čím zapríčinil dlh na výživnom vo výške 136 €.

	V priebehu vyšetrovania sa dlh na výživnom zvýšil na sumu 169,19 €. XXXXX po začatí trestného stíhania v troch splátkach uhradil k rukám XXXXX celý dlh na výživnom, keď dňa 23.04.2012 zaslal 170 €, dňa 27.04.2012  zaslal 34 €  a dňa 16.05.2012 zaslal 34 €,  čím  uhradil aj bežné výživné za mesiac máj 2012.

	Svedkyňa a poškodená vo svojej výpovedi uviedla, že neplatením výživného jej, ani dcére nevznikla žiadna vážnejšia ujma.

	Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom k tomu, že obv. XXXXX dodatočne splnil svoju povinnosť, uhradil dlh v plnej výške a jeho čin nemal trvalo nepriaznivé následky, zanikla trestnosť činu, preto bolo potrebné zastaviť trestné stíhanie, ktoré sa proti nemu viedlo.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Reptišová
prokurátorka